Geloftefees by Suikerbosrand-feesterrein - vaalweekblad
Geloftefees by Suikerbosrand-feesterrein
Kom kuier more saam in die pragtige Heidelberg-omgewing
MIDVAAL. – Inwoners met 'n liefde vir tradisie en die natuur word hartlik uitgenooi om more die jaarlikse Geloftefeesvieringe in die Suikerbosrand-feesterrein in die pragtige Heidelberg-omgewing by te woon.
Die gerestoureerde kanon op die terrein, wat sowat 50 hektaar groot is, sal vanjaar weer in aksie wees. Die verrigtinge begin more (Saterdag 16 Desember 2017) so omstreeks 09:30 – afhangende van hoe gou al die mense hulle plekke kan inneem.
Volgens Lemont Kriel, een van die organiseerders, word baie mense verwag. Hy raai alle belangstellendes aan om maar vroeg te kom om frustrasie te voorkom. Die program begin met die ou gerestoureerde kanon se knal, gevolg deur 'n kort toespraak deur dr. Engelbrecht en 'n preek deur dr. Kleynhans.
Soos gewoonlik gaan daar na die diens gratis gemmerbier en iets te koop wees om die honger te stil, waarna daar lekker saamgekuier gaan word. Braaigeriewe is ongelukkig baie min, maar die organiseerders gaan seker maak dat daar heerlike vars worsbroodjies en genoeg kerrie en rys voorberei word, wat besoekers kan koop.